
Republika Hrvatska 
Općinski sud u Osijeku 
Europske avenije 7 
31 000 Osijek 

U  I M E  R E P U B L I K E  H R V A T S K E


R J E Š E N J E


Općinski sud u Osijeku, po sudskoj savjetnici Ivi Ćorković, u jednostavnom postupku stečaja nad imovinom potrošača Maje Vanđa iz Čepina, Kralja Zvonimira 31, OIB: 45332129794, odlučujući o prijedlogu FINA-e za provedbu jednostavnog postupka stečaja nad imovinom potrošača, 22. kolovoza 2019., 

r i j e š i o  j e


Odbija se prijedlog FINA-e za provedbu jednostavnog postupka stečaja nad imovinom potrošača Maje Vanđa iz Čepina, Kralja Zvonimira 31, OIB: 45332129794.


Obrazloženje


Dana 20. veljače 2019. ovaj sud je zaprimio prijedlog Financijske agencije (dalje u tekstu: FINA) za provedbu jednostavnog postupka stečaja nad imovinom potrošača Maje Vanđa iz Čepina, Kralja Zvonimira 31, OIB: 45332129794. 
Sukladno odredbi članka 79.a stavak 2. Zakona o stečaju potrošača („Narodne novine“, broj 100/15 i 67/18, dalje u tekstu: ZSP) jednostavni postupak stečaja potrošača može se provesti nad imovinom potrošača ako: 
– u Očevidniku redoslijeda osnova za plaćanje koji vodi FINA (dalje: Očevidnik) na dan otvaranja jednostavnog postupka stečaja potrošača ima jednu ili više evidentiranih neizvršenih osnova za plaćanje radi prisilnog ostvarenja tražbina u iznosu do 20.000,00 kuna s osnova glavnice i 
– je razdoblje u kojem je potrošač imao jednu ili više evidentiranih neizvršenih osnova za plaćanje neprekinuto trajalo duže od tri godine. 
Uvidom u Očevidnik redoslijeda osnova za plaćanje od 22. kolovoza 2019. utvrđeno je da potrošač nema evidentirane tražbine na ime glavnice, dok osnove koje je Fina prestala izvršavati temeljem čl. 12. Zakona o provedbi ovrhe na novčanim sredstvima po osnovi glavnice ukupno iznose 27.924,28 kuna. 
Sukladno odredbi članka 79.e stavak 1. ZSP-a u slučaju kada nisu ispunjeni uvjeti za otvaranje jednostavnog postupka stečaja potrošača iz članka 79.a stavak 2. ZSP-a, sud će rješenjem odbiti prijedlog za otvaranje jednostavnog postupka nad imovinom potrošača. 
S obzirom na to da potrošač nema evidentiranih osnova za plaćanje na ime glavnice, u ovom slučaju nisu ispunjene pretpostavke za otvaranje jednostavnog postupka stečaja potrošača iz članka 79.a stavak 2. ZSP-a. 
Slijedom navedenog, a temeljem članka 79.e stavak 1. ZSP-a odbijen je prijedlog FINA-e za otvaranje jednostavnog postupka stečaja nad imovinom potrošača i odlučeno kao u izreci rješenja.

Osijek, 22. kolovoza 2019.

Sudska savjetnica
Iva Ćorković

UPUTA O PRAVNOM LIJEKU: 
Protiv ovog rješenja pravo na žalbu ima potrošač (članak 79. e. stavak 3. ZSP) u roku od 15 dana računajući od proteka osmoga dana od dana objave rješenja na mrežnoj stranici e-Oglasna ploča sudova. Žalba se podnosi ovom sudu u tri primjerka, a o žalbi odlučuje nadležni županijski sud. 

DOSTAVITI: 
1. Potrošaču putem eOPS-a.
1. FINA putem eOPS-a. 

